b"\n_START_ARTICLE_\nHe\xc4\x8dbekas\n_START_PARAGRAPH_\nHe\xc4\x8dbekas\xc2\xa0\xe2\x80\x93 populiarus lengvojo automobilio tipas pagal k\xc4\x97bul\xc4\x85 Europoje. Tai keleivinis automobilis su s\xc4\x97dyn\xc4\x97mis dviejose eil\xc4\x97se. Nuo sedan\xc5\xb3 skiriasi tuo, kad automobilio galinis stiklas atsidaro kartu su baga\xc5\xbeine ir kad automobilio stogas tolygiai \xc5\xbeem\xc4\x97ja link baga\xc5\xbein\xc4\x97s pabaigos arba netoli jos._NEWLINE_\xc5\xbdodis he\xc4\x8dbekas (angl. hatchback) rei\xc5\xa1kia 'atsidarantis galas'. Automobilio su he\xc4\x8dbeko k\xc4\x97bulu salonas vientisas su baga\xc5\xbeine. Pla\xc4\x8diai atsidarantis baga\xc5\xbein\xc4\x97s dangtis leid\xc5\xbeia pakrauti daiktus. Sulanks\xc4\x8dius galin\xc4\x99 s\xc4\x97dyn\xc4\x99 net nedidelio automobilio baga\xc5\xbeo skyrius \xc4\xafsp\xc5\xabdingai padid\xc4\x97ja. Trumpa galin\xc4\x97 dalis leid\xc5\xbeia lengviau manevruoti transporto gr\xc5\xabstyse._NEWLINE_Ta\xc4\x8diau he\xc4\x8dbeko keleiviai turi susitaikyti su baga\xc5\xbeo kaimynyste (triuk\xc5\xa1mas, kvapai ir kt.). Be to, daugumos he\xc4\x8dbek\xc5\xb3 galinis langas apta\xc5\xa1komas vandeniu bei purvu, esant \xc5\xa1lapiam orui j\xc4\xaf nuolat tenka plauti bei valyti._NEWLINE_Atskira he\xc4\x8dbeko atmaina\xc2\xa0\xe2\x80\x93 liftbekas ('pakeliamas galas'), labiau paplit\xc4\x99s tarp didesni\xc5\xb3 automobili\xc5\xb3. Liftbek\xc5\xb3 baga\xc5\xbein\xc4\x97s dangtis atsidaro kartu su galiniu stiklu, bet savo forma \xc5\xa1ie automobiliai labiau pana\xc5\xa1\xc5\xabs \xc4\xaf sedanus. Toks sprendimas suteikia he\xc4\x8dbeko prakti\xc5\xa1kum\xc4\x85 ir sedano estetinius ir aerodinaminius privalumus."